Príloha č. 1

Viedenská deklarácia o kriminalite a justícii: reakcia na výzvy 21. storočia
Úvodná poznámka sekretariátu Rady vlády SR pre prevenciu kriminality
Viedenská deklarácia o kriminalite a justícii bola prijatá na 10. kongrese OSN o prevencii kriminality a zaobchádzaní s páchateľmi, ktorý sa konal vo Viedni v dňoch 10. – 17. apríla 2000. Následne ju schválilo Valné zhromaždenie OSN rezolúciou 55/59 zo 4. decembra 2000. VZ OSN rezolúciou 55/60 súčasne požiadalo svojho generálneho tajomníka, aby po konzultácii s členskými štátmi pripravil návrh akčných plánov, ktoré by zahrnovali špecifické opatrenia na plnenie a následnú kontrolu záväzkov prijatých Viedenskou deklaráciou. Návrhy akčných plánov mala posúdiť Komisia OSN pre prevenciu kriminality a trestnú justíciu na 10. zasadaní v máji 2001. Časť akčných plánov však komisia posúdila až na medzizasadaní v septembri 2001.
Zrevidovaný návrh akčných plánov predstavujú akcie v 15 oblastiach:
I.	Akcie proti nadnárodnému organizovanému zločinu.
II.	Akcie proti korupcii. 
III.	Akcie proti obchodovaniu s ľuďmi.
IV.	Akcie proti pašovaniu migrantov.
V.	Akcie proti nezákonnej výrobe a obchodovaniu so strelnými zbraňami, ich súčasťami, komponentmi a strelivom.
VI.	Akcie proti praniu špinavých peňazí.
VII.	Akcie proti terorizmu.
VIII.	Akcie na prevenciu kriminality.
IX.	Akcie týkajúce sa svedkov a obetí trestných činov.
X.	Akcie týkajúce sa preplnenosti väzníc a alternatívnych trestov namiesto odňatia slobody.
XI.	Akcie proti kriminalite súvisiacej so špičkovou technológiou a počítačmi.
XII.	Akcie týkajúce sa justície pre mladistvých.
XIII.	Akcie týkajúce sa osobitných potrieb žien.
XIV.	Akcie týkajúce sa štandardov a noriem.
XV.	Akcie týkajúce sa nápravnej justície.
Sekretariát Rady vlády SR pre prevenciu kriminality vydal úplný preklad Viedenskej deklarácie a všetkých akčných plánov v roku 2001. Na tomto mieste sa uvádza Viedenská deklarácia v úplnom znení, ale z akčných plánov v plnom rozsahu len Akcie na prevenciu kriminality (8. časť) a vybrané úlohy z niektorých iných akčných plánov, týkajúce sa najmä národných akcií. 
Viedenská deklarácia o kriminalite a justícii
My, členské štáty Organizácie Spojených národov
znepokojené dôsledkami páchania závažných trestných činov globálnej povahy na svoje spoločnosti a presvedčené o potrebe bilaterálnej, regionálnej a medzinárodnej spolupráce v oblasti prevencie kriminality a trestnej justície,
znepokojené najmä nadnárodným organizovaným zločinom a prepojeniami medzi jeho jednotlivými formami,
presvedčené, že vhodné preventívne a nápravné programy sú základom účinnej stratégie kontroly kriminality a že takéto programy by mali zohľadňovať sociálne a ekonomické faktory, ktoré zvyšujú zraniteľnosť ľudí kriminalitou a pravdepodobnosť ich kriminálneho správania,
zdôrazňujúc, že spravodlivý, zodpovedný, etický a účinný systém trestnej justície je dôležitým činiteľom napredovania hospodárskeho a sociálneho rozvoja a bezpečnosti ľudí,
uvedomujúc si nádejnosť nápravných prístupov k justícii zameraných na znižovanie kriminality a pomoc pri urovnaní problémov obetí, páchateľov a komunít,
zhromaždené na 10. Kongrese OSN o prevencii kriminality a zaobchádzaní s páchateľmi vo Viedni v dňoch 10. - 17. apríla 2000, s cieľom rozhodnúť v duchu spolupráce o prijatí účinnejších zosúladených krokov na boj s problémom kriminality vo svete,
vyhlasujeme nasledujúce:
1.	S uznaním berieme na vedomie výsledky regionálnych prípravných stretnutí k 10. Kongresu OSN o prevencii kriminality a zaobchádzaní s páchateľmi.
2.	Opätovne potvrdzujeme ciele OSN v oblasti prevencie kriminality a trestnej justície, konkrétne zníženie kriminality, účinnejšie a efektívnejšie vymáhanie práva a výkonu justície, rešpektovanie ľudských práv a základných slobôd a presadzovanie najvyšších štandardov spravodlivosti, humánnosti a profesionálneho správania.
3.	Zdôrazňujeme zodpovednosť každého štátu za vytvorenie a udržiavanie spravodlivého, zodpovedného, etického a účinného systému trestnej justície. 
4.	Uznávame nevyhnutnosť užšej koordinácie a spolupráce medzi štátmi v boji s problémom kriminality vo svete, pričom máme na pamäti, že konanie proti nej predstavuje spoločnú zodpovednosť. V tomto ohľade uznávame nevyhnutnosť rozvíjať a podporovať aktivity technickej spolupráce na pomoc štátom v ich úsilí posilniť svoje vnútroštátne systémy trestnej justície a ich pripravenosť na medzinárodnú spoluprácu.
5.	Za vysokú prioritu budeme považovať ukončenie prerokúvania Dohovoru OSN proti nadnárodnému organizovanému zločinu a jeho protokolov, zohľadňujúc záujmy všetkých štátov.
6.	Podporujeme úsilie štátov pri budovaní kapacít, vrátane úsilia pri získavaní vzdelávacej a technickej pomoci a pri rozvíjaní legislatívy, predpisov a expertíz, so zámerom uľahčiť implementáciu dohovoru a jeho protokolov.
7.	V súlade s cieľmi dohovoru a jeho protokolmi vyvinieme úsilie na: 
a)	začlenenie prvkov prevencie kriminality do národných a medzinárodných stratégií rozvoja;
b)	zintenzívnenie bilaterálnej a multilaterálnej spolupráce, vrátane technickej spolupráce v oblastiach, ktoré sú zahrnuté do dohovoru a jeho protokolov;
c)	prehĺbenie darcovskej spolupráce v oblastiach s aspektmi prevencie kriminality;
d)	posilnenie možností Centra pre medzinárodnú prevenciu kriminality, ako aj siete Programu OSN pre prevenciu kriminality a trestnú justíciu pomáhať členským štátom na ich žiadosť pri budovaní inštitúcií v oblastiach zahrnutých do dohovoru a jeho protokolov.
8.	Vítame úsilie, ktoré vynakladá Centrum pre medzinárodnú prevenciu kriminality s cieľom vypracovať v spolupráci s Medziregionálnym výskumným ústavom OSN pre otázky kriminality a justície ucelený globálny prehľad o organizovanom zločine ako príručku na pomoc vládam pri tvorbe politiky a programov.
9.	Opätovne potvrdzujeme našu stálu podporu a zaviazanosť OSN a Programu OSN pre prevenciu kriminality a trestnú justíciu, najmä Komisii pre prevenciu kriminality a trestnú justíciu a Centru pre medzinárodnú prevenciu kriminality, Medziregionálnemu výskumnému ústavu OSN pre otázky kriminality a justície a ústavom siete tohto programu a sme odhodlaní naďalej podporovať program prostredníctvom primeraného financovania.
10.	Zaväzujeme sa  posilňovať medzinárodnú spoluprácu s cieľom vytvoriť priaznivé prostredie pre boj s organizovaným zločinom, podporovať rast a trvalý rozvoj, vykorenenie biedy a nezamestnanosti. 
11.	Zaväzujeme sa zohľadňovať a riešiť v rámci Programu OSN pre prevenciu kriminality a trestnú justíciu, ako aj v rámci národných stratégií prevencie kriminality a trestnej justície akékoľvek nezlučiteľné účinky programu a postupov na ženy a mužov.
12.	Taktiež sa zaväzujeme vypracovať odporúčania politiky zamerané na konkrétne kroky vychádzajúce zo špeciálnych potrieb žien, ako aj praktík trestnej justície, obetí, väzňov a páchateľov.
13.	Zdôrazňujeme, že na dosiahnutie efektívnej činnosti v oblasti prevencie kriminality a trestnej justície je potrebné zapojenie ako partnerov a aktérov vlád, národných, regionálnych, medziregionálnych a medzinárodných inštitúcií, medzivládnych a mimovládnych organizácií a rôznych zložiek občianskej spoločnosti vrátane masmédií a súkromného sektoru, ako aj uznanie ich príslušných úloh a prínosov.
14.	Zaväzujeme sa rozvíjať efektívnejšie spôsoby vzájomnej spolupráce s cieľom vykoreniť zlo v podobe obchodovania s ľuďmi, najmä so ženami a deťmi a pašovania migrantov. Taktiež posúdime podporu globálneho programu proti obchodovaniu s ľuďmi, ktorý vypracovalo Centrum pre medzinárodnú prevenciu kriminality a Medziregionálny výskumný ústav OSN pre otázky kriminality a justície, ktorý je predmetom úzkych konzultácií so štátmi a skúmania Komisie pre prevenciu kriminality a trestnú justíciu a stanovujeme si rok 2005 ako cieľový rok na dosiahnutie významného zníženia výskytu týchto druhov trestných činov v celosvetovom meradle, a tam, kde sa takéto zníženie nepodarí dosiahnuť, na vyhodnotenie skutočnej implementácie presadzovaných opatrení.
15.	Taktiež sa zaväzujeme zintenzívniť medzinárodnú spoluprácu a vzájomnú právnu pomoc s cieľom zamedziť nezákonnú výrobu a obchod so strelnými zbraňami, ich súčasťami a komponentmi a so strelivom a stanovujeme rok 2005 ako cieľový rok na dosiahnutie významného zníženia ich výskytu v celosvetovom meradle.
16.	Ďalej sa zaväzujeme podnikať aktívnejšie medzinárodné kroky proti korupcii, vychádzajúc z Deklarácie OSN proti korupcii a úplatkárstvu v medzinárodných obchodných transakciách, Medzinárodného kódexu správania pre verejných činiteľov a z príslušných regionálnych dohovorov a regionálnych a globálnych fór. Zdôrazňujeme naliehavú potrebu vypracovať účinný medzinárodný právny nástroj proti korupcii, nezávisle od Dohovoru OSN proti nadnárodnému organizovanému zločinu a vyzývame Komisiu pre prevenciu kriminality a trestnú justíciu, aby požiadala generálneho tajomníka, aby jej po konzultácii so štátmi predložil na desiatom zasadaní analýzu všetkých relevantných medzinárodných nástrojov a odporúčaní ako súčasť prípravných prác na vypracovanie takéhoto nástroja. Posúdime podporu globálnemu programu proti korupcii, ktorý vypracovalo Centrum pre medzinárodnú prevenciu kriminality a Medziregionálny výskumný ústav OSN pre otázky kriminality a justície, ktorý je predmetom úzkych konzultácií so štátmi a preskúmania Komisiou pre prevenciu kriminality a trestnú justíciu.
17.	Znovu potvrdzujeme, že boj proti praniu špinavých peňazí a čiernej ekonomike predstavuje najdôležitejší prvok stratégií proti organizovanému zločinu, ktorý je ustanovený ako zásada v Neapolskej politickej deklarácii a v Globálnom akčnom pláne proti organizovanému nadnárodnému zločinu. Sme presvedčení, že úspech takéhoto postupu závisí od vytvorenia širokých reakcií a koordinácie vhodných mechanizmov na boj proti praniu príjmov z trestnej činnosti, vrátane poskytovania podpory iniciatívam štátov a teritórií, ktoré poskytujú finančné služby umožňujúce pranie príjmov z trestnej činnosti.
18.	Sme rozhodnutí vypracovať odporúčania postupov orientovaných na konkrétne kroky, týkajúce sa prevencie a kontroly počítačovej kriminality a vyzývame Komisiu pre prevenciu kriminality a trestnú justíciu, aby sa urýchlene ujala práce v tomto smere, s prihliadnutím na prácu prebiehajúcu na iných fórach. Taktiež sa zaväzujeme pracovať na posilnení svojej schopnosti predchádzať, vyšetrovať a stíhať trestné činy využívajúce špičkovú technológiu a počítačovú kriminalitu.
19.	Konštatujeme, že násilné činy a terorizmus naďalej vyvolávajú veľké znepokojenie. V súlade s Chartou OSN a so zreteľom na všetky relevantné rezolúcie Valného zhromaždenia budeme spolu s našimi ostatnými úsiliami zameranými na prevenciu a boj proti terorizmu prijímať účinné, rozhodné a bezodkladné opatrenia ohľadne prevencie a boja proti trestnej činnosti vykonávanej za účelom podpory terorizmu vo všetkých jeho formách a prejavoch. S týmto zámerom sa zaväzujeme vykonať všetko, čo je v našich silách, na podporu všeobecného dodržiavania medzinárodných nástrojov týkajúcich sa boja proti terorizmu. 
20.	Taktiež konštatujeme, že naďalej pretrvávajú rasová diskriminácia, xenofóbia a s nimi súvisiace formy neznášanlivosti a uznávame, že je dôležité podniknúť kroky na to, aby do medzinárodných stratégií a noriem prevencie kriminality boli začlenené opatrenia na prevenciu a boj proti trestným činom spojeným s rasizmom, rasovou diskrimináciou, xenofóbiou a súvisiacimi formami neznášanlivosti.
21.	Potvrdzujeme svoje odhodlanie bojovať proti násiliu prameniacemu z neznášanlivosti na základe etnickej príslušnosti a sme odhodlaní významne prispieť v oblasti prevencie kriminality a trestnej justície k plánovanej Svetovej konferencii proti rasizmu, rasovej diskriminácii, xenofóbii a súvisiacim formám neznášanlivosti. 
22.	Uznávame, že štandardy a normy OSN v oblasti prevencie kriminality a trestnej justície prispievajú k úsiliu účinne postihovať kriminalitu. Taktiež uznávame význam reformy väzenstva, nezávislosti súdnictva a Medzinárodného kódexu správania pre verejných činiteľov. Vynaložíme všetko úsilie na to, aby štandardy a normy OSN v oblasti prevencie kriminality a trestnej justície boli využité a aplikované vo vnútroštátnom práve a praxi. Zaväzujeme sa, že podľa potreby zrevidujeme príslušnú legislatívu a administratívne postupy s cieľom poskytnúť potrebné vzdelanie a školenie príslušným úradníkom a zabezpečiť potrebné posilnenie inštitúcií poverených správou trestnej justície.
23.	Taktiež uznávame význam modelových zmlúv o medzinárodnej spolupráci v trestných veciach ako dôležitých nástrojov na rozvoj medzinárodnej spolupráce a vyzývame Komisiu pre prevenciu kriminality a trestnú justíciu, aby upozornila Centrum pre medzinárodnú prevenciu kriminality, aby aktualizovalo Kompendium štandardov a noriem OSN v oblasti prevencie kriminality a trestnej justície a takto poskytlo najaktuálnejšie verzie modelových zmlúv tým štátom, ktoré ich chcú využiť.
24.	Ďalej s hlbokým znepokojením uznávame, že mladiství nachádzajúci sa v ťažkých podmienkach sú často vystavení riziku, že sa stanú delikventmi alebo ľahko dostupnými kandidátmi pre naverbovanie do zločineckých organizácií vrátane skupín zapojených do nadnárodného organizovaného zločinu a zaväzujeme sa  prijímať opatrenia na prevenciu tohto narastajúceho javu a tam, kde to bude potrebné, budeme zahrnovať ustanovenia týkajúce sa trestnej justície pre mladistvých do národných plánov rozvoja a medzinárodných rozvojových stratégií, budeme zahrnovať správu trestnej justície pre mladistvých do svojej finančnej politiky pre rozvoj spolupráce.
25.	Uznávame, že komplexné stratégie prevencie kriminality na medzinárodnej, národnej, regionálnej a miestnej úrovni musia postihovať základné príčiny a rizikové faktory súvisiace s kriminalitou a viktimáciou prostredníctvom sociálnych, ekonomických, zdravotníckych, výchovno-vzdelávacích postupov a postupov trestnej justície. Nabádame na to, aby boli vypracované takéto stratégie, berúc do úvahy overenú a potvrdenú úspešnosť preventívnych aktivít v mnohých štátoch a v presvedčení, že kriminalitu je možné značne znížiť prostredníctvom uplatňovania a vzájomnej výmeny nadobudnutých poznatkov.
26.	Zaväzujeme sa venovať prioritnú pozornosť obmedzeniu nárastu počtu osôb vo väzniciach a ich preplneniu a podľa potreby presadzovať bezpečné a účinné alternatívy namiesto uväznenia.
27.	Sme rozhodnutí všade, kde je to potrebné, zavádzať národné, regionálne a medzinárodné akčné plány na podporu obetí kriminality vrátane mechanizmov mediácie a nápravnej justície a stanovujeme rok 2002 ako cieľový pre štáty, aby preskúmali svoje príslušné postupy, vytvorili ďalšie služby na podporu obetí a uskutočnili kampane o právach obetí, aby posúdili vytvorenie fondov pre obete ako doplnku k tvorbe a implementácii programov na ochranu svedkov.
28.	Podporujeme tvorbu nápravných justičných postupov a programov, ktoré rešpektujú práva, potreby a záujmy obetí, komunít a všetkých ostatných zúčastnených strán.
29.	Vyzývame Komisiu pre prevenciu kriminality a trestnú justíciu, aby navrhla konkrétne opatrenia na implementáciu a ďalšie sledovanie záväzkov, ktoré sme prevzali v tejto deklarácii.
Akcie na prevenciu kriminality (VIII.)
S cieľom plnenia a následnej kontroly záväzkov prijatých podľa článku 25 Viedenskej deklarácie, vypracovania komplexných medzinárodných, regionálnych, národných a miestnych stratégií prevencie kriminality odporúčajú sa nižšie uvedené špecifické opatrenia.

A.	Národné akcie
Štáty vynaložia podľa potreby individuálne a kolektívne úsilie na podporu týchto akcií:
a)	presadzovanie spolupráce medzi rôznymi sektormi spoločnosti vrátane justície, zdravotníctva, školstva, sociálnych služieb a bytovej politiky, ktoré sú nevyhnutné na účinnú prevenciu kriminality založenú na spolupráci s komunitou;
b)	úzka spolupráca so zložkami občianskej spoločnosti a poskytnutie pomoci týmto zložkám pri tvorbe, prijímaní a presadzovaní iniciatív zameraných na prevenciu kriminality, pričom všade, kde je to možné, sa bude prihliadať na osvedčené postupy a rovnováhu medzi rôznymi prístupmi k prevencii kriminality založenej na spolupráci s komunitou;
c)	nabádanie na vyhodnocovanie efektívnosti programov prevencie kriminality;
d)	rozvíjanie postupov na zabránenie opätovnej viktimácii obetí kriminality;
e)	vypracúvanie a realizácia programov situačnej a inej prevencie kriminality, pričom sa bude pamätať na to, aby nedošlo k porušeniu občianskych slobôd;
f)	spolupráca s inými vládami a mimovládnymi organizáciami pri rozvíjaní a šírení úspešných a inovačných iniciatív v prevencii kriminality a špecializovaných poznatkov a expertízy o postupoch prevencie kriminality, vrátane informovanosti verejnosti a výchovno-vzdelávacích kampaní o účinnej prevencii kriminality a o tom, ako môžu jednotlivci, rodiny, komunity a všetky úrovne štátnej správy prispieť k bezpečnejším a pokojnejším komunitám;
g)	posúdenie významu prispievania ku kolektívnym úsiliam krajín na vypracovanie komplexnej medzinárodnej stratégie na dosiahnutie pokroku v prevencii kriminality založenej na spolupráci s komunitou;
h)	podniknutie krokov na začlenenie opatrení na predchádzanie a boj proti trestnej činnosti spojenej s rasizmom, rasovou diskrimináciou, xenofóbiou a súvisiacimi formami neznášanlivosti do svojich stratégií prevencie kriminality.
B.	Medzinárodné akcie
Uvádzajú sa úlohy Centra pre medzinárodnú prevenciu kriminality na pomoc členským štátom.
Akcie týkajúce sa svedkov a obetí trestných činov (IX.)
Štáty vynaložia podľa potreby individuálne a kolektívne úsilie na podporu týchto akcií:
a)	realizácia národných a regionálnych výskumov o obetiach trestných činov v systémoch národnej justície;
b)	použitie a uplatňovanie Deklarácie základných princípov spravodlivosti pre obete trestných činov a zneužitia právomoci s výhradou vnútroštátneho právneho systému každého štátu, pričom sa vezme do úvahy Príručka k spravodlivosti pre obete a Príručka pre tvorcov politiky.
Akcie týkajúce sa justície pre mladistvých (XII.)
Štáty vynaložia podľa potreby individuálne a kolektívne úsilie na podporu týchto akcií:
a)	poskytovanie včasnej pomoci mladistvým v ťažkých podmienkach na zabránenie tomu, aby sa uchýlili k trestnej činnosti;
b)	podporovanie rozvoja postupov prevencie kriminality zameraných na mladistvých, ktorí sú vystavení riziku, že sa stanú delikventmi alebo ľahko dostupnými kandidátmi na ich naverbovanie do zločineckých organizácií, so zreteľom na práva takýchto mladistvých;
c)	posilňovanie systémov justície pre mladistvých;
d)	začleňovanie integrovanej stratégie orientovanej na prevenciu kriminality mladistvých do svojich plánov národného rozvoja;
e)	presadzovanie prevýchovy a nápravy mladistvých páchateľov;
f)	nabádanie a podľa potreby podporovanie účasti občianskej spoločnosti na realizácii postupov zameraných na prevenciu kriminality mladistvých.
Akcie týkajúce sa štandardov a noriem (XIV.)
Štáty vynaložia podľa potreby individuálne a kolektívne úsilie na to, aby podľa potreby využili a aplikovali do vnútroštátneho práva a praxe štandardy a normy OSN v prevencii kriminality a trestnej justícii a aby uverejnili Kompendium štandardov a noriem OSN v prevencii kriminality a trestnej justícii vo svojich jazykoch.
Akcie týkajúce sa nápravnej justície (XV.)
Štáty vynaložia podľa potreby individuálne a kolektívne úsilie na podporu týchto akcií:
c)	používanie mimosúdnych prostriedkov podľa toho, ako stanovuje vnútroštátne právo, na riešenie trestných činov, najmä menej závažných, napr. využitím mediácie, náhrady škody alebo dohody, na základe ktorej páchateľ odškodní obeť;
f)	presadzovanie prevýchovy a nápravy mladistvých páchateľov nabádaním, kde je to vhodné, na použitie mediácie, riešenia sporu a iných metód nápravnej justície ako alternatív namiesto súdneho konania a trestov odňatia slobody;
h)	presadzovanie spolupráce medzi vládou a občianskou spoločnosťou vrátane príslušných mimovládnych organizácií za účelom realizácie programov nápravnej justície a získania podpory verejnosti pre používanie zásad nápravnej justície.